PROEN ส่งซิก Q4 รายได้-กำไรโตต่อ ตุนแบ็กล็อกแน่น-รับงานเพิ่ม  
PROEN แย้มไตรมาส 4 รายได้-กำไรโตต่อเนื่อง รับแบ็กล็อกแน่น-คว้างานเพิ่มปลายปีเพียบ ดันปีนี้รายได้โตทะลุเป้า 20%
PROEN แย้มไตรมาส 4 รายได้-กำไรโตต่อเนื่อง รับแบ็กล็อกแน่น-คว้างานเพิ่มปลายปีเพียบ ดันปีนี้รายได้โตทะลุเป้า 20%
14 พ.ย. 2565

นายกิตติพันธ์ ศรีบัวเอี่ยม ประธานเจ้าหน้าที่บริหาร บริษัท โปรเอ็น คอร์ป จำกัด (มหาชน) หรือ PROEN เปิดเผยว่า ผลการดำเนินงานของกลุ่มบริษัทฯ ในไตรมาส 3 มีรายได้รวม 432 ล้านบาท เพิ่มขึ้น 78% มีกำไรสุทธิ 25.64 ล้านบาท เมื่อเทียบงวดเดียวกันของปีก่อน และสำหรับงวด 9 เดือน มีรายได้รวม 1,251 ล้านบาท เพิ่มขึ้น 80%  มีกำไรสุทธิ 54.66 ล้านบาท เพิ่มขึ้น 163% เทียบงวดเดียวกันของปีก่อน โดยได้รับปัจจัยหนุนจากรายได้จากกลุ่มธุรกิจ ICT ที่เติบโตต่อเนื่อง และได้รับงานโครงการด้านโครงสร้างพื้นฐานโทรคมนาคมเพิ่มขึ้นหลายโครงการ ส่งผลให้ความสามารถในการทำกำไรสูงขึ้น โดยปัจจุบันมีงานในมือรอรับรู้รายได้ (Backlog) จำนวน 384 ล้านบาท ทยอยรับรู้รายได้ในไตรมาส 4/65 ประมาณ 200 ล้านบาท และ ปี 2566 อีก 184 ล้านบาท
สำหรับผลการดำเนินงานในงวด 9 เดือนแรกของปี 2565 มีรายได้รวม เพิ่มขึ้นถึง 80% เทียบงวดเดียวกันของปีก่อน และสามารถสร้างกำไรสุทธิ เพิ่มขึ้น 163% เมื่อเทียบงวดเดียวกันของปีก่อน ซึ่งเติบโตเพิ่มขึ้นทั้งในส่วนของธุรกิจ ICT จากความต้องการใช้ผลิตภัณฑ์ด้าน IT ของลูกค้าที่เพิ่มขึ้น การพัฒนาผลิตภัณฑ์ให้บริการคลาวด์ที่ตอบโจทย์ความต้องการของลูกค้า และรับรู้รายได้จากงานด้านโครงสร้างพื้นฐานงานโทรคมนาคมที่บริษัทฯ ได้รับงานเพิ่มขึ้นหลายโครงการจึงส่งผลให้รายได้และกำไรของปีนี้ขยายตัวเพิ่มขึ้น
“แนวโน้มภาพรวมผลการดำเนินงานในปีนี้ มั่นใจแล้วว่าผลการดำเนินงาน 9 เดือนปีนี้ รายได้เติบโตได้เกิน 20% และคาดว่ารายได้รวมทั้งปี จะเติบโตได้สูงกว่าเป้าหมายที่วางไว้เป็นอย่างมาก ซึ่งปีนี้การก่อสร้างศูนย์ข้อมูล Internet Data Center แห่งใหม่มีความคืบหน้าโดยได้ลงเสาเข็มฐานรากเสร็จเรียบร้อยแล้ว คาดว่าจะสร้างเสร็จพร้อมเปิดให้บริการได้ในช่วงปลายปี 2566 และเมื่อเปิดดำเนินการจะสามารถสร้างรายได้การให้บริการ Data Center และให้บริการคลาวด์ ได้เพิ่มขึ้น” นายกิตติพันธ์ กล่าว 
อย่างไรก็ดีช่วงไตรมาส 4/65 ของปีนี้ที่เหลือ แนวโน้มรายได้และกำไรของบริษัทฯ มองว่ายังคงเติบโตมาจากการรับรู้รายได้ และกำไรของ Backlog คงเหลือ และผลิตภัณฑ์การให้บริการด้านเทคโนโลยีที่เปิดตัวไปแล้วอย่าง Platform Cloud Service, SPDPA Cloud และการรับงานโครงการต่างๆ ของบริษัทฯ ที่เพิ่มรายได้ในช่วงปลายปีนี้
โดยแผนการดำเนินธุรกิจในช่วงที่เหลือของปีนี้ บริษัทฯ ยังคงเดินหน้าพัฒนาผลิตภัณฑ์การให้บริการด้านเทคโนโลยีใหม่ พร้อมเข้าประมูลงานโครงการโครงสร้างพื้นฐานอย่างต่อเนื่อง และมีกลยุทธ์ในการขยายธุรกิจโดยอยู่ระหว่างศึกษาการลงทุนในรูปแบบการเข้าไปควบรวมกิจการหรือการทำ M&amp;A กับธุรกิจเกี่ยวกับเทคโนโลยีที่มีลักษณะการสร้างรายได้ประจำ หรือ Recurring Income เพื่อต่อยอดขยายฐานธุรกิจเดิมของบริษัทฯ